CELEX: 32016D0175
Language: da
Date: 2016-02-08 00:00:00
Title: Kommissionens gennemførelsesafgørelse (EU) 2016/175 af 8. februar 2016 om en foranstaltning, der er truffet af Spanien i henhold til Europa-Parlamentets og Rådets direktiv 2006/42/EF for at forbyde markedsføringen af en type højtryksrenser (meddelt under nummer C(2016) 670) (EØS-relevant tekst)

10.2.2016   
            
            
               DA
            
            
               Den Europæiske Unions Tidende
            
            
               L 33/12
            
         KOMMISSIONENS GENNEMFØRELSESAFGØRELSE (EU) 2016/175
   af 8. februar 2016
   om en foranstaltning, der er truffet af Spanien i henhold til Europa-Parlamentets og Rådets direktiv 2006/42/EF for at forbyde markedsføringen af en type højtryksrenser
   
      
         (meddelt under nummer C(2016) 670)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets direktiv 2006/42/EF af 17. maj 2006 om maskiner og om ændring af direktiv 95/16/EF (1), særlig artikel 11, stk. 3, og
   ud fra følgende betragtninger:
   
               (1)
            
            
               I overensstemmelse med proceduren i artikel 11, stk. 2, i direktiv 2006/42/EF har Spanien underrettet Kommissionen om en foranstaltning, der forbyder markedsføring af en højtryksrenser af typen Parkside PHD 100 B2, fremstillet af Grizzly Gartengeräte GmbH & Co. KG, Tyskland, og distribueret af LIDL Supermercados, S.A.U., Spanien.
            
         
               (2)
            
            
               Begrundelsen for foranstaltningen er, at højtryksrenseren ikke opfylder de væsentlige sundheds- og sikkerhedskrav, som er angivet i bilag I til direktiv 2006/42/EF.
            
         
               (3)
            
            
               I henhold til punkt 1.5.1 (»Elektrisk energi«) i bilag I til direktiv 2006/42/EF skal en maskine, der er elektrisk drevet, være konstrueret, fremstillet og udstyret således, at enhver form for risiko i forbindelse med elektricitet er forhindret eller kan forhindres. I henhold til punkt 1.5.2 (»Statisk elektricitet«) i samme bilag I skal sådanne maskiner være konstrueret og fremstillet således, at det undgås eller begrænses, at der opstår elektrostatiske ladninger, der kan være farlige, og/eller være forsynet med anordninger, der gør det muligt at bortlede disse.
            
         
               (4)
            
            
               I den EF-overensstemmelseserklæring, som fabrikanten af højtryksrenseren har udstedt, henvises der blandt andet til den harmoniserede standard EN 60335-2-67:2009 »Elektriske apparater til husholdningsbrug o.l. — Sikkerhed — Del 2-67: Særlige krav til gulvbehandling og gulvrengøringsmaskiner til kommerciel brug (IEC 60335-2-67:2002 (ændret) + A1:2005 (ændret))«.
            
         
               (5)
            
            
               Ifølge de spanske myndigheder var der følgende mangler ved højtryksrenseren:
               
                           —
                        
                        
                           Graden af beskyttelse mod skadelig vandindtrængning var lavere end det niveau på IPX7, som kræves for håndholdte apparater, med deraf følgende risiko for dødbringende elektrisk stød. Dette var ikke i overensstemmelse med punkt 1.5.1 og 1.5.2 i bilag I til direktiv 2006/42/EF eller punkt 6.2 i den harmoniserede standard EN 60335-2-67:2009 om håndholdte apparater.
                        
                     
                           —
                        
                        
                           Længden af den elektriske ledning var mindre end 15 m med deraf følgende risiko for dødbringende elektrisk stød. Dette var ikke i overensstemmelse med punkt 1.5.1 og 1.5.2 i bilag I til direktiv 2006/42/EF eller punkt 25.7 i den harmoniserede standard EN 60335-2-67:2009 om håndholdte apparater.
                        
                     
                           —
                        
                        
                           Højtryksrenseren havde en åbning mindre end 60 mm fra gulvet, som betød, at væske kunne komme i kontakt med strømførende dele med deraf følgende risiko for dødbringende elektrisk stød. Dette var ikke i overensstemmelse med punkt 1.5.1 og 1.5.2 i bilag I til direktiv 2006/42/EF eller punkt 22.101 i den harmoniserede standard EN 60335-2-67:2009.
                        
                     
         
               (6)
            
            
               Kommissionen opfordrede fabrikanten, Grizzly Gartengeräte GmbH & Co. KG og distributøren, LIDL Supermercados, S.A.U., til at fremsætte deres bemærkninger til den foranstaltning, der er truffet af Spanien.
            
         
               (7)
            
            
               Der blev ikke modtaget svar fra fabrikanten. I svaret fra distributørens repræsentant hed det, at maskinen er et bærbart apparat, og at de lavere tekniske krav, det lavere beskyttelsesniveau og den kortere elektriske ledning er i overensstemmelse med, hvad der kræves for bærbare apparater, mens de mangler, som de spanske myndigheder havde påtalt, vedrører krav til håndholdte apparater. Med hensyn til åbningen mente distributøren, at kravene var opfyldt, idet ingen af de strømførende dele i højtryksrenseren befandt sig mindre end 60 mm over jorden.
            
         
               (8)
            
            
               Ifølge de tilgængelige dokumenter afhang de forskellige grader af tekniske sikkerhedskrav, som de spanske myndigheder og distributøren lagde til grund, direkte af, om højtryksrenseren skulle klassificeres som et håndholdt eller bærbart apparat, jf. definitionen i den harmoniserede standard EN 60335-1 »Elektriske apparater til husholdningsbrug o.l. — Sikkerhed — Del 1: Generelle krav«. Desuden skal standard EN 60335-2-67 anvendes sammen med EN 60335-1.
            
         
               (9)
            
            
               På baggrund af en analyse af den dokumentation, der blev fremlagt af de spanske myndigheder, og af de dokumenter, der blev leveret af distributøren, blev det fastslået, at højtryksrenseren har dobbelt anvendelse, hvilket vil sige, at den ikke udelukkende kan anvendes som bærbart apparat, som erklæret af distributøren, men også som håndholdt apparat, som påpeget af de spanske myndigheder. Selv hvis det lægges til grund, at højtryksrenseren er et bærbart apparat, vil dens anvendelse som håndholdt apparat imidlertid kunne betragtes som »forkert brug, der med rimelighed kan forudses«, jf. principperne for integrering af sikkerheden i punkt 1.1.2 og 1.7.4.1 i bilag I til direktiv 2006/42/EF, som foreskriver, at producenten skal tage hensyn til den tilsigtede brug og enhver forkert brug af maskinen, der med rimelighed kan forudses. Derfor bør højtryksrenseren under alle omstændigheder opfylde de højere tekniske sikkerhedskrav til håndholdte apparater.
            
         
               (10)
            
            
               Følgelig overholder højtryksrenseren af typen Parkside PHD 100 B2, der er fremstillet af Grizzly Gartengeräte GmbH & Co. KG, Tyskland, og distribueret af LIDL Supermercados, S.A.U., Spanien, ikke de væsentlige sikkerheds- og sundhedskrav, som der henvises til i artikel 5, stk. 1, litra a), i direktiv 2006/42/EF. Den manglende overensstemmelse giver anledning til alvorlige risici for brugerne. Den foranstaltning, der er truffet af Spanien, bør derfor betragtes som berettiget —
            
         VEDTAGET DENNE AFGØRELSE:
   Artikel 1
   Den foranstaltning, som Spanien har truffet for at forbyde markedsføring af højtryksrensere af typen Parkside PHD 100 B2, fremstillet af Grizzly Gartengeräte GmbH & Co. KG, Tyskland, og distribueret af LIDL Supermercados, S.A.U., Spanien, er berettiget.
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 8. februar 2016.
      
         
            På Kommissionens vegne
         
         Elżbieta BIEŃKOWSKA
         
            Medlem af Kommissionen
         
      
   
   
      (1)  EUT L 157 af 9.6.2006, s. 24.